钦定古今图书集成/理学汇编/经籍典/第189卷 > 宋朱子全书 > 《桓公》
## 钦定古今图书集成/理学汇编/经籍典/第189卷 > 宋朱子全书 > 《桓公》

问：“洽寻常何如理会是胥命？”曰：“尝考之矣，当从刘侍
读之说。自‘王命不行，则诸侯上僭之事由阶而升，然
必与势力之不相上下者’。”〈池录作如历阶而升以至于极盖既无王命必择势
力之相敌者〉共为之，所以布于众而成其僭也。齐、卫当时
势敌，故齐僖自以为小伯，而黎人责卫以方伯之事。
当时王不敢命伯，而欲自为伯，故于此彼此相命，以
成其私也。及其久也，则力之能为者专之矣，故威公
遂自称伯。以至战国，诸候各有称王之意，不敢独称
于国，必与势力之相侔者共约而为之，魏齐会于苴
泽以相王是也。其后七国皆王，秦人思有以胜之，于
是使人致帝于齐，约共称帝。岂非相帝？自相命而至
于相王，自相王而至于相帝，僭窃之渐，势必至此。〈池录
云春秋于此盖纪王命不行而诸侯僭窃之端也〉岂非其明证乎？曰：“然则《左
传》所谓‘胥命于弥’，何也？”曰：“此以纳王之事相逊相先
也。”曰：“说亦有理。”〈三年〉

桓公有“两年不书秋冬”，说者谓以喻时王不能赏罚。
若如是，孔子亦可谓太迂阔矣。某尝谓，说《春秋》者，只
好独自说，不可与人论难。盖自说则横说竖说皆可，
论难著便说不行。〈四年七年〉

《春秋》书“蔡人杀陈佗”，此是夫子据鲁史书之。佗之弑
君，初不见于经者，亦是鲁史无之耳。〈六年　以上语类三条〉